曾谹父再賦鼓字韻詩再賦一篇
作者：王洋
朝代：宋

paragraphs: 頭如青山手如雨，十日瓦溝鳴羯鼓。
南城病客偏作愁，魚遊淺釡蛙同渚。
去年曾困夏畦乾，巫祝陳牲女師舞。
淮南米賤隔關河，漫道歸期久已許。
誰同著力破愁城，願備前行插飛羽。
那知物理自乘除，原思五秉公西庾。
暑雨祁寒人莫嗟，潔籩滌豆神其吐。
茅簷生意滿晴川，方信虀腸能抵虎。